Diari Oficial de la Generalitat Valenciana


Sumari del DOGV 3924, del 24-01-2001 (2001/284)

RESOLUCIÓ de 10 de gener de 2001, de la Universitat de València, per la qual es convoca un concurs de mèrits per a funcionaris dels grups B i C, d'administració general.
-------------------------------------------------------------------------------------------------------------------------------------------------------------------------

### Dades del document

Número de DOGV
:   3924

Data del DOGV
:   24-01-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/284


Data del document
:   10-01-2001

Organisme emissor
:   Universitat de València

Tipus de document
:   Resolució

Descriptors 

:   * universitat
    * concurs administratiu
    * professió administrativa

RESOLUCIÓ de 10 de gener de 2001, de la Universitat de València, per la qual es convoca un concurs de mèrits per a funcionaris dels grups B i C, d'administració general. [2001/F284]
  
Pròximament hi haurà vacant un lloc de treball dotat pressupostàriament, la provisió del qual es considera convenient ateses les necessitats del servei, per la qual cosa, la Universitat de València, d'acord amb l'article 198.2 dels seus estatuts, el Text Refós de la Llei de la Funció Pública Valenciana i el Decret 33/1999, de 9 de març, pel qual s'aprova el Reglament de Selecció, Provisió de Llocs de Treball i Carrera Administrativa, resol:
  
Convocar un concurs de mèrits per a proveir el lloc de treball que s'indica en l'annex I d'aquesta convocatòria, d'acord amb les següents:
  
Bases de la convocatòria
  
Primera. Participants
  
1.1. Han de participar en aquest concurs els funcionaris de carrera dels grups B i C d'administració general d'aquesta universitat que es troben en situació de destinació provisional i tinguen el mateix nivell que el lloc convocat.
  
1.2. S'hi poden presentar els funcionaris de carrera dels grups B i C d'administració general que presten serveis en la Universitat de València i hagen estat dos o més anys en una destinació definitiva.
  
1.3. Queden exempts del requisit de permanència de dos anys en el lloc de treball els funcionaris de carrera dels grups B i C d'administració general als quals siga aplicable l'article 20.6 del Text Refós de la Llei de la Funció Pública Valenciana (DOGV de 30 de novembre de 1995), o els que hagen estat traslladats en aplicació de l'article 197 dels Estatuts de la Universitat.
  
Segona. Vacants
  
Es convoca a concurs de mèrits el lloc vacant que figura en l'annex I d'aquesta convocatòria.
  
Tercera. Instàncies
  
3.1. Els participants han de presentar la instància segons el model que figura en l'annex II.
  
A la sol·licitud s'adjuntarà el curriculum vitae i la documentació justificativa dels mèrits al·legats.
  
3.2. La documentació que ja consta al Registre de Personal PAS de la Universitat de València (certificats de serveis prestats i del grau personal consolidat) s'adjuntarà d'ofici a les sol·licituds presentades.
  
3.3. Si algun dels participants desitja que el Servei de Recursos Humans (PAS) aporte altra documentació de què dispose aquesta universitat, haurà de sol·licitar-ho expressament en instància separada, amb indicació de la unitat on es troba, i estar referenciada al currículum corresponent.
  
Quarta. Termini i lloc de presentació
  
Les instàncies i la documentació hauran de presentar-se en el termini de 20 dies hàbils, comptats des de l'endemà de la publicació d'aquesta convocatòria en el Diari Oficial de la Generalitat Valenciana. La qual cosa podrà fer-se al Registre d'Entrada de la Gerència (c/ Antiga Senda de Senent, 11, baixos), a través de qualsevol altre registre auxiliar dels centres universitaris o a les oficines públiques a què fa referència l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Barem
  
El concurs de mèrits es resoldrà per l'aplicació del barem aprovat per la Junta de Govern de la Universitat de València, de 22 d'octubre de 1991, modificat per l'acord de la Junta de Govern de 21 de juliol de 1998. En la pàgina web del Servei de Recursos Humans (PAS) n'hi ha una còpia: http://www.uv.es/~pas/barem.html.
  
Sisena. Tribunal
  
6.1. El tribunal que realitzarà la selecció dels llocs de treball convocats a concurs ha de tenir la composició que figura en l'annex III del barem aprovat per la Junta de Govern de la universitat.
  
El seu funcionament s'adaptarà a allò que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6.2. Els noms dels components dels tribunals que valoren els mèrits es faran públics abans que acabe el termini de presentació d'instàncies al tauler d'anuncis de la Gerència (c/ Antiga Senda Senent, 11, baixos) i en la pàgina web del Servei de Recursos Humans (PAS): http://www.uv.es/~pas.
  
Setena. Irrenunciabilitat de les destinacions
  
7.1. Els participants poden desistir de la instància dins el termini de presentació de sol·licituds. Després que haja transcorregut aquest termini no s'acceptarà cap desistiment i els participants quedaran vinculats al resultat del concurs.
  
7.2. Les destinacions adjudicades són irrenunciables, excepte que abans de finalitzar el termini de presa de possessió s'haguera obtingut una altra destinació per convocatòria pública, i en aquest cas hauria de comunicar-se per escrit al Rectorat.
  
Vuitena. Participació
  
La participació en el concurs implica l'acceptació de totes les bases.
  
Novena. Cessament i presa de possessió
  
La resolució d'aquest concurs es farà pública al tauler d'anuncis de la Gerència i en la pàgina web del Servei de Recursos Humans (PAS), que té l'adreça següent http://www.uv.es/~pas.
  
En la resolució s'indicarà expressament la data de cessament i de presa de possessió.
  
Desena. Recursos
  
Contra aquesta resolució, que exhaureix la via administrativa, es pot interposar potestativament un recurs de reposició en el termini d'un mes a partir de l'endemà de la seua publicació davant del mateix òrgan que dicte la resolució, o un recurs contenciós administratiu davant dels òrgans de la jurisdicció contenciosa administrativa de la Comunitat Valenciana en el termini de dos mesos comptats des de l'endemà de la seua publicació.
  
València, 10 de gener de 2001.- El vicerector d'Organització Administrativa, per delegació (DOGV de 20 d'agost de 1999): Lluís Guia i Marín.
  
Annex I
  
Lloc vacant ofert
  
A) Característiques del lloc segons la relació de llocs de treball
  
Denominació del lloc: administrador del Col·legi Major Lluís Vives.
  
Número del lloc: 1331.
  
Destinació: Col·legi Major Lluís Vives.
  
Classificació: B/C22E43.
  
Requisits (formació específica): 2.
  
Mèrits preferents: 1,3,5,7,8.
  
Mèrits addicionals (en la convocatòria).
  
Perfil (en la convocatòria).
  
El requisit de formació específica número 2 implica:
  
Coneixement del valencià a nivell mitja o compromís d'adquirir-lo en el termini d'un any des de la presa de possessió en el lloc (o en el temps que permeta la programació del Servei de Normalització Lingüística).
  
Els mèrits preferents són:
  
1. Coneixements d'informàtica.
  
3. Experiència en gestió de personal.
  
5. Experiència en gestió econòmica.
  
7. Experiència en procediment administratiu.
  
8. Coneixements d'anglés
  
Mèrits addicionals:
  
Coneixements d'altres idiomes.
  
Perfil del lloc:
  
Gestió i coordinació d'activitats culturals (seminaris, concerts, congressos, exposicions...).
  
Direcció i coordinació de les distintes àrees d'activitat de la Unitat de Gestió.
  
B) Barem per a puntuar els mèrits
  
Barem aprovat per la Junta de Govern de la Universitat de València, de 22 d'octubre de 1991, modificat per l'acord de la Junta de Govern de 21 de juliol de 1998.
  
C) Puntuació mínima per adjudicar les vacants
  
La puntuació mínima que cal obtenir en aquest concurs és de 7 punts. Si participa en el concurs personal forçós (excedències, destinacions provisionals, etc.) no caldrà que obtinguen cap puntuació mínima per a obtenir un lloc de treball, segons estableix la disposició quarta del barem.
  
Annex II
  
Instància
  
Dades personals
  
Primer cognom: Segon cognom: Nom:
  
DNI: Grup a què pertany:
  
Data de naixement:
  
Adreça: Localitat/Província:
  
Telèfon:
  
Dades professionals
  
Destinació:
  
Telèfon oficial:
  
Denominació del lloc de treball:
  
Classificació:
  
Coneixements del valencià:
  
Demane: l'admissió en la convocatòria de data 10 de gener de 2001, concurs de mèrits dels grups B i C d'administració general, per a proveir el lloc de treball d'administrador del Col·legi Major Lluís Vives.
  
La persona interessada
  
València, ... d... de 2001
  
La persona signant declara que són certes les dades que figuren en aquest currículum, i assumeix en cas contrari les responsabilitats que pogueren derivar-se de les inexactituds que hi consten.
  
RECTORAT DE LA UNIVERSITAT DE VALÈNCIA